Rød mulle, Mullus barbatus
Den røde mulle træffes oftere og oftere i danske farvande. Den er normalt hjemhørende i Middelhavet og langs Atlanterhavskysten op til De Britiske Øer. Den kendes på, at hovedprofilen er meget stejl, på to lange, bevægelige skægtråde og på de store skæl. Den bliver 30-40 cm lang og er som navnet antyder rødfarvet. Den optræder ofte i stimer på sandbund på lavt vand, og den lever af små bunddyr. Det har været en populær spisefisk siden Oldtiden og er ofte afbilledet på romerske fresker.
Værket Naturen i Danmark i fem bind udkom i årene 2006-2013. Teksten ovenfor er kapitlet Rød mulle, Mullus barbatus.